《永平府南台远眺》
清代·常安

策马上南台，嵷隆高百丈。云气湿征裘，烈风驱尘坱。

烂然金碧浮，琳宫足幽赏。午钟度松林，空际有余响。

左右列名山，冬寒似秋爽。怀古一凝眸，遗风犹可想。

作者简介：（?—1747）清满洲镶红旗人，字履坦。康熙三十二年举人，乾隆间官至浙江巡抚。通经史，能文章。以论著讥刺时事获罪，下狱死。有《从祀名贤传》、《受宜堂集》。